בס"ד , אייר תשפ"ג, פרשות אחרי – קדושים

שלום וברכה בנים אהובים והורים יקרים.

**הקדמה חשובה .**

בשבוע וחצי האחרונים עברנו בישיבה פעילויות ערכיות וציוניות רבות. התחלנו ביום השואה , טקסים , אנשי עדות מהדור השני, סרטים , פעילויות הרמי"ם בכיתות ועוד. מספר ימים לאחר יום השואה התכוננו ליום הזיכרון לחללי צה"ל, וכל מחזור עבר פעילות שמתאימה לבני המחזור.

**כיתות ז'** יצאו לטקס מרשים באנדרטת דקר בגבעת שמואל , יחד עם ראש העיר מר יוסי ברודני ,חברי העירייה וחיילי הקומנדו הימי וחיל הים. **כיתות ח'** הכינו חדר זיכרון מדהים בישיבה , כל תלמיד הכין מצגת או פעילות אחרת על חייל מבני המשפחה או חלל שנפל במערכות ישראל. התערוכה , הפעילות סביב התערוכה והטקס המרשים שעשו בני ח' באודיטוריום לא יישכח. **כיתות ט'** יצאו לבית הקברות הצבאי בקרית שאול והתחברו למשפחות ולסיפורי הנופלים. **כיתות י'** יצאו לבית הקברות הצבאי בנחלת יצחק . הרמי"ם ומורי ההיסטוריה של הישיבה הדריכו את הבנים . הבנים שמעו את קורותיה של הפלוגה הדתית ששמונים ותשעה מחייליה נפלו בקרב בכיס  פלוג'ה (הסמוכה למיקום  הנוכחי של קריית גת) ביום השני של חנוכה תש"ט. הבנים פקדו גם את קבריהם של חללי ההפצצה המצרית על תל אביב ושמעו את סיפורו של מפקד הלח"י- אברהם שטרן- "יאיר".  כמו"כ הבנים ביקרו במצבת חללי אוניות הנשק של האצ"ל -**אלטלנה** וקראו את דברי מפקד האצ"ל (שלימים נבחר  לראש ממשלה)- מנחם בגין- "**מלחמת אחים?-לעולם לא!!".**  לאחר מכן הבנים השתתפו יחד עם אלפים מעם ישראל שבאו להשתתף בטקס הממלכתי לכבודם ולזכרם של הנופלים. **כיתות י"א** השתתפו בטקס בבית הקברות הצבאי בגן יבנה. יצאנו דווקא לבית קברות זה, משום שרס"ן אופק אהרון הי"ד נהרג השנה באסון ביחידת אגוז, והוא קשור בקשר משפחתי עם הרב שגיא שטר מהישיבה. שמענו לאחר האזכרה בבית הקברות דברים לזכרו של אופק הי"ד מפי מפקד אגוז סא"ל תהילה , ואת מפקד חטיבת הקומנדו אל"מ ליברטי. אני חייב לציין שהדברים ששמענו מהמפקדים היו דברי ציונות ומוטיבציה רבים מאוד. הדברים עדיין מהדהדים בי עד רגע זה. **כיתות י"ב** יצאו לבית הקברות הצבאי ההיסטורי בקרית ענבים, שמעו את המורה היקר שלנו אבי דסקל בפעילות מיוחדת לפני האזכרה רבת המשתתפים. לאחר יום זה יצאנו לחופשת יום העצמאות וחזרנו היום ללימודים סדירים.

**תודה רבה לרכזי השכבות ולרכזים החברתיים על הפעילות הענפה**

**ועוד דבר משמעותי מאוד** - **סיום מחזור ברמב"ם היומי.** בשבת האחרונה הסתיים סבב לימוד של משנה תורה לרמב"ם. לפני 17 שנים פתחנו את לימוד הרמב"ם בישיבה עם הרב סרי חננאל וקבוצה של כ-20 תלמידים שלמדו את הפרק היומי ברמב"ם. בעקבות יוזמת הישיבה בהנחלת לימוד הרמב"ם בישיבתנו החליט מנהל החינוך הדתי להפיץ בכל המוסדות את לימוד הרמב"ם היומי. שיעור יומי זה נמשך כבר 17 שנים בישיבה , והרבנים אבנר הרשקוביץ והרב יהודה בראז מלמדים שיעור זה מידי יום.   י"ד הספרים- הי"ד החזקה של הרמב"ם הוא החיבור  המסכם את התורה שבעל פה בשלמותה. יצירת המופת של רבי משה בן מיימון מקיפה את כל יסודות

ההגות היהודית ואת כל המצוות המעשיות החלות בזמן הזה ולעתיד לבוא - מהתורה, מתקנות חכמים ומנהגי ישראל. הספרים כתובים בעברית, ההלכות ממוינות ומסודרות,  מעוצבות בתבנית של הלכות קצרות ופסוקות ומיועדות לכל יהודי.   משנה תורה  הוא אחת מן היצירות המשפיעות ביותר בהלכה היהודית בכל תולדותיה. שפתו הברורה והמדויקת של הרמב"ם שימשה בסיס לכל ספרי ההלכה  שבאו אחריו.

**אשמח לראות בנים נוספים מצטרפים ללימוד. מדובר בהשקעה של רבע שעה ביום. פתחנו השבוע את הלימוד בספר מדע , שהוא הספר  הראשון .  תלמיד שיתחיל את הסבב הלימוד השנה יזכה להשלים את לימוד כל משנה תורה בעוד שנתיים ועשרה חודשים!**

**בנים אהובים - מצפים לכולכם !!!!**

**ועתה לפרשות השבוע – אחרי וקדושים .**

כל תלמיד הלומד בישיבתנו מכיר את הביטוי שאני חוזר ואומר בשיחותיי השכם והערב: "בן תורה , בן ישיבה ". צריך להתנהג ולדבר ......כבן תורה , כבן ישיבה, צריך להראות כבן – ישיבה ......

למה אני מתכוון ??? ברצוני לכתוב היום על הציווי בתורתנו בפרשת השבוע – "קדושים תהיו" .

מה כוונתה של התורה במילים אלו ???

**נאמר בתחילת הפרשה - "דַּבֵּר אֶל כָּל עֲדַת בְּנֵי יִשְׂרָאֵל וְאָמַרְתָּ אֲלֵהֶם קְדשִׁים תִּהְיוּ כִּי קָדוֹשׁ אֲנִי ה' אֱלֹקֵיכֶם" (**ויקרא יט, ב). יכול כמוני? תלמוד לומר - "כי קדוש אני, קדושתי למעלה מקדושתכם. (ויק"ר כד, ב)

ובתו"כ כתיב: "**קדושים תהיו – פרושים תהיו**". ומבאר הרמב"ן בפירושו על התורה שכוונת התורה היא שיהיה אדם מתרחק מתענוגות העולם הזה אע"פ שמדין תורה הם מותרים, ואל לו לאדם להיות "**נבל** **ברשות התורה**". שיכול אדם להיות שקוע כל ימיו בתענוגות העולם הזה במה שאין איסור מצד התורה, ועל זה אומרת התורה: "**קדושים תהיו - פרושים תהיו**".

והנה ע"פ הסבר זה דברי המדרש תמוהים: **"יכול כמוני? ת"ל 'כי קדוש אני' – קדושתי למעלה מקדושתכם".** מה שייכת פרישות אצל ה' יתברך ??? ומה פירוש "**קדושתי למעלה מקדושתכם**" – מה שייך אצל ה' עניין זה של להתרחק מן המותרות ???

**ר' שמעון שקופ** בהקדמתו לספרו "שערי יושר" כותב דברים נפלאים על מושג הקדושה, שבמצווה זו של "קודשים תהיו" **כלול כל יסוד ושורש מגמת תכלית חיינו**.

מצות "**קדושים תהיו**" פירושה שאדם צריך להקדיש את כל מעשיו לטובת הכלל, וכל פעולה שאדם עושה צריך הוא לחשוב כיצד זה מטיב עם הכלל. וגם כאשר אדם פועל להנאת עצמו כדי להבריא את גופו ונפשו, צריכים

הדברים להיות במטרה שייטיב אחרי הריפוי גם לאחרים. אך הנאה שאדם נהנה מן המותרות שאינה להבראת גופו ונפשו היא נגד הקדושה . וזהו "**קדושים תהיו - פרושים תהיו**", ובזה אנו דומים לה', שכל מה שברא ה' יתב' את העולם היה כדי להיטיב עם הברואים, וכל קיום העולם בכל רגע ורגע הוא כדי להיטיב עם ברואיו. וא"כ גם אנו צריכים להקדיש את עצמנו לטובת הכלל ולא לטובת עצמנו – זהו "**כִּי קָדוֹשׁ אֲנִי ה'**".

ממשיך המדרש ואומר : **"יכול כמוני? ת"ל כי קדוש אני ה'".** ודאי שאין אדם יכול להדמות לה' בזה, ולדאוג רק לאחרים ולא תהיה לו שום שאיפה לדאוג לעצמו. לכן אומרים חז"ל שקדושת הבורא למעלה מקדושתנו, שהבורא כל מטרתו לדאוג לנבראים, אך אדם צריך להקדים את טובת עצמו לפני טובת הכלל, כפי שאמר ר"ע: "חייך קודמים לחיי חברך" (ב"מ עב. נדרים פ:).

ואין סתירה בין הדברים, כי מצד א': "**אם אין אני לי מי לי**", ומצד שני: "**וכשאני לעצמי מה אני**" (אבות א, יד). פירושו, שאדם צריך לדאוג לעצמו תחילה, אך לראות את עצמו כחלק בלתי נפרד מן הכלל, משום שההנאה והדאגה לעצמו, זהו למעשה דאגה לכלל, כיוון שזוהי המטרה , אני דואג לעצמי כדי שאוכל לדאוג לאחרים. זהו מושג הקדושה שהתורה מצווה – "**קדושים תהיו**", שכל מעשינו יהיו מוקדשים לטובת הכלל ולא להנאת עצמנו.

**יסוד זה מאוד חשוב בתקופתנו במיוחד** ובימי הספירה, שאנו אבלים בימים אלו ממש, על "עשרים וארבעה אלף תלמידים של רבי עקיבא שמתו מפסח ועד עצרת משום שלא נהגו כבוד זה לזה, והיה העולם שמם" (יבמות ס"ב:) המדרש רבה מוסיף: "שהייתה עיניהם צרה אלו באלו". כאן הייתה פגיעה חמורה בנושא הקדושה, כל אחד דאג לעצמו ולא רצה לתרום לטובת הכלל. דווקא תלמידיו של רבי עקיבא שאמר "**ואהבת** **לרעך כמוך** – זה כלל גדול בתורה", לא הבינו ולא הפנימו שיסוד התורה בנוי על אהבת הזולת שהיא תכלית חיינו.

דווקא בימים אלה שבין פסח לעצרת ימים שהם הכנה לקבלת התורה בחג השבועות , עלינו להתחזק בנושא המידות ואהבת הזולת, ולעשות כל שביכולתנו כדי להיטיב עם הכלל, ליצור אחדות בעם, ולהסיר את כל המחלוקות שבינינו, כדי שיקוים בנו "**וַיִּחַן שָׁם יִשְׂרָאֵל נֶגֶד הָהָר**" (שמות יט, ב) – כאיש אחד בלב אחד (רש"י שם), ומתוך כך נגיע לקבלת התורה מתוך קדושה.

**דווקא בחודשים האחרונים אנו שומעים על פילוגים רבים בחברה הישראלית , מחלוקות, מריבות... בתוכנו . בואו ונתחזק בעניין הנתינה והחסד לזולת, הקשבה ועזרה לאחרים, לאהוב אחד את השני, ולהרבות במעשים טובים אחד עם השני דווקא בימים אלו. כוחו של עם ישראל נובע רק מתוך האחדות והרעות שבינינו.**

**אוהבכם ומוקירכם**

**שרגא פרוכטר – ראש הישיבה**

**הודעות להורים .**

1. **ערב מגמות – הורים ובנים כיתות ט' .**

ביום שלישי הקרוב, י"א אייר 2/5 בשעה 19.00 הערב הראשון יתקיים ערב מגמות להורי ובני כיתות ט' .נושא הערב -- ההכנה לתיכון , מבנה תעודת הבגרות ומגמות הקיימות בישיבה.

**הערב חשוב מאוד , מצפים לכל ההורים והבנים .**

**(לכיתות י' לא תתקיים אסיפת הורים לפי הוראת ארגון המורים.)**

1. **אספות הורים כיתות ז' – ט'**

אסיפת ההורים לבני ז'-ח'-ט' תתקיים אי"ה ביום רביעי , י"ט אייר 10/5 החל מהשעה 18.00. הרמי"ם ישלחו אליכם גוגל דוקס לשיבוץ השעות לשיחה עם הר"מ.

**חשוב מאוד שכולם יגיעו , כדי ללמוד מקרוב על מצב הבן בלימודים .**

**מצפים לכולכם !!!!**

1. **סמינריון כיתות ח'**

בני כיתות ח' יצאו אי"ה ביום ראשון הקרוב ליומיים, למדרשת הדרום בנטע . הבנים יעברו סמינריון בנושא – המסע אל האחר .

תוכנית הסמינריון פורסמה לבנים.